**A büntetés-végrehajtás országos parancsnokának**

**4/2017. (I. 23.) OP**

**s z a k u t a s í t á s a**

**a büntetés-végrehajtási szervezet elektronikus távfelügyeleti rendszer működtetésével kapcsolatos feladatainak végrehajtásáról**

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján – figyelemmel abüntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL. törvény, a szabadságvesztés, az elzárás, az előzetes letartóztatás és a rendbírság helyébe lépő elzárás végrehajtásának részletes szabályairól szóló 16/2014. (XII. 19.) IM rendelet, a Pártfogó Felügyelői Szolgálat tevékenységéről szóló 8/2013. (VI. 29.) KIM rendelet, az elektronikus távfelügyeleti eszköz működését biztosító rendszer létesítésének és üzemeltetésének, az elektronikus távfelügyeleti eszköz alkalmazásának, továbbá a büntetés-végrehajtási szervezet, valamint a rendőri szerv ezzel kapcsolatos feladatának részletes szabályairól szóló 10/2015. (III. 30.) BM rendelet előírásaira – kiadom a következő szakutasítást.

**I. FEJEZET**

**Általános rendelkezések**

1. A szakutasítás hatálya a Büntetés-végrehajtás Országos Parancsnokságára (a továbbiakban: BvOP) és a büntetés-végrehajtási intézetekre (a továbbiakban: bv. intézet) terjed ki.
2. Az elektronikus távfelügyeleti rendszerben működtetett technikai eszköz (a továbbiakban: távfelügyeleti eszköz) abüntetések, az intézkedések, egyes kényszerintézkedések és a szabálysértési elzárás végrehajtásáról szóló 2013. évi CCXL. törvényben (a továbbiakban: Bv. tv.) meghatározottak alapján biztonsági intézkedés, valamint reintegrációs őrizet céljából az intézkedés alá vont elítélt bv. intézeten kívüli földrajzi helyzetének (a továbbiakban: tartózkodási hely) meghatározására, valamint a részére előírt magatartási szabályok megtartásának ellenőrzésére alkalmazható.
3. Amennyiben a bv. intézetbe reintegrációs őrizet végrehajtása miatt érkezik elítélt, az igazgatási és reintegrációs iratait soron kívül ellenőrizni kell, továbbá intézkedni kell reintegrációs tiszti és büntetés-végrehajtási pártfogó felügyelői (a továbbiakban: bv. pártfogó felügyelő) meghallgatására.
4. Az érintett elítéltet a reintegrációs őrizetbe történő szabadon bocsátást megelőzően legkevesebb egy munkanappal – dokumentáltan – oktatásban kell részesíteni a büntetés-végrehajtási bíró (a továbbiakban: bv. bíró) végzésében foglalt, továbbá az általánosan követendő viselkedési és az előírt magatartási szabályokról, a távfelügyeleti eszköz működtetéséről, működéséről, amit számára meg kell mutatni. A tájékoztatásnak ki kell terjednie az eszköz lehetséges jelzéseinek értelmezésére és az ezek alapján elvárt tevékenységekre. Az oktatást a bv. intézet parancsnoka által kijelölt személyek kötelesek végrehajtani.
5. A szabadon bocsátás során az elítélt okmány-, érték- és tárgyletétjét részére át kell adni. Tájékoztatni kell arról, hogy az esetlegesen érvényességi idejét vesztő személyi okmányok pótlása csak a bv. bíró – kijelölt terület e célból történő elhagyására vonatkozó – előzetes engedélyével lehetséges.

**II. FEJEZET**

**A nyilvántartási szakterület feladatai**

1. A reintegrációs őrizetre vonatkozó bv. intézeti előterjesztések, továbbá az elítélt által beadott kérelmek ügyintézése során a kérelmekre és büntetés-végrehajtási ügyekre (a továbbiakban: bv. ügy) vonatkozó általános szabályokat az e címben foglalt eltérésekkel kell alkalmazni.
2. A reintegrációs őrizetre vonatkozó kérelem előterjesztésére csak írásban kerülhet sor. Amennyiben az elítélt nem tud írni, úgy kérelmét két tanú jelenlétében, jegyzőkönyvben kell rögzíteni. A védő által előterjesztett kérelem ügyintézése csak akkor kezdhető meg, ha azzal az elítélt írásos nyilatkozata alapján egyetért.
3. Ha az elítélt nyilvántartási adatai alapján a Bv. tv. 187/A. § (1) bekezdésében foglalt feltételek nem teljesülnek, vagy a Bv. tv. 187/C. §-ban meghatározott kizáró okok valamelyike fennáll, erről az elítéltet – és amennyiben a kérelmet a védő terjesztette elő, őt is – tájékoztatni kell. A tájékoztatásnak ki kell terjednie a Bv. tv. 61/A. § (2) bekezdésének, kérelem benyújtására vonatkozó részére is.
4. Ha a kérelem ügyintézése során megállapítást nyer, hogy az elítélt korábban már élt a reintegrációs őrizet kérelmezésének lehetőségével, a bv. intézet az előterjesztést mellőzi, erről az elítéltet írásban tájékoztatja.
5. A bv. intézet által történő kezdeményezés esetén, vagy ha a kérelem nem tartalmazza egyértelműen, hogy az elítélt a reintegrációs őrizet feltételeit vállalja, az erre vonatkozó nyilatkozatát az 1. melléklet szerint, írásban fel kell venni és a bv. ügy irataihoz kell csatolni. Ha az elítélt úgy nyilatkozik, hogy nem vállalja a feltételeket vagy a nyilatkozattételt megtagadja, de a reintegrációs őrizetbe helyezésre vonatkozó kérelmét ezek mellett is fenntartja, a bv. intézet nem mellőzheti annak előterjesztését.
6. Az elítélt kérésére – különös tekintettel a bv. intézet kezdeményezése alapján történő előterjesztésekre – a bv. intézet a reintegrációs őrizet feltételeit, a vállalt magatartási szabályokat összefoglaló írásos anyagot bocsát rendelkezésére.
7. Ha az elítélt vagy védője által előterjesztett kérelem tartalmazza a reintegrációs őrizet helyéül szolgáló ingatlanra vonatkozó, a szabadságvesztés, az elzárás, az előzetes letartóztatás és a rendbírság helyébe lépő elzárás végrehajtásának szabályiról szóló 16/2014. (XII. 19.) IM rendelet (a továbbiakban: Rendelet) 136/A. §-ban meghatározott adatokat, úgy az ingatlan felmérésére vonatkozó megkeresés az elítélt Befogadási és Fogvatartási Bizottság (a továbbiakban: BFB) általi meghallgatását megelőzően is megküldhető.
8. A nyilvántartási szakterület az előterjesztéshez csatolja az ítéletkiadmányt, annak hiányában a bírói értesítőlap másolatát.
9. Reintegrációs őrizet elrendelése esetén az elítélt szabadon bocsátására az a bv. bíró által kijelölt ingatlan elhelyezkedése szerinti megyében (fővárosban) található – több bv. intézet esetében az ahhoz legközelebb eső – bv. intézet az illetékes, amelyben a vonatkozó jogszabályok és országos parancsnoki szakutasítás szerint az elítélt ideiglenes elhelyezése, továbbá befogadása vagy szabadítása lehetséges. A fiatalkorú és a női elítélt szabadon bocsátását a részére kijelölt ingatlanhoz legközelebb eső, az elhelyezésére kijelölt bv. intézetben kell végrehajtani.
10. Ha a reintegrációs őrizet elrendelésekor nem a 14. pont szerint illetékes bv. intézetben kerül sor az elhelyezésre, az elítéltet a tervezett szabadon bocsátást megelőzően legalább három munkanappal – elsődlegesen a heti körszállítással – végleg át kell szállítani a szabadon bocsátásra illetékes bv. intézetbe. A Komárom-Esztergom megye területén elhelyezkedő ingatlanok esetén a Fővárosi Büntetés-végrehajtási Intézet az illetékes. A Budapest területén elhelyezkedő ingatlanok esetén az illetékesség tekintetében a fővárosban működő bv. intézetek között megkötött együttműködési megállapodásban foglaltak az irányadóak, amelynek tartalmaznia kell a kerületek intézetek közötti megosztását. Továbbá, ha az ingatlan Pest megye területén helyezkedik el, a női elítéltek reintegrációs őrizetbe helyezését a Fővárosi Büntetés-végrehajtási Intézet hajtja végre.
11. Amennyiben a reintegrációs őrizet tartama alatt a bv. bíró másik ingatlant jelöl ki annak végrehajtási helyéül, a távfelügyelet ellátásával kapcsolatos feladatokat szükség szerint át kell adni a kijelölt ingatlan helye szerint illetékes bv. intézetnek, a 14-15. pontban foglaltak figyelembevételével.
12. Abban az esetben, ha a reintegrációs őrizetbe helyezett elítélt részére a bíróság engedélyezi, hogy bv. intézetben tartózkodó engedélyezett kapcsolattartóját meglátogathassa, a reintegrációs őrizet felügyeletét ellátó bv. intézet soron kívül felveszi a kapcsolatot a látogatást biztosító bv. intézettel a szükséges tájékoztatás és intézkedések megtétele céljából. A látogatófogadás szakszerű végrehajtása érdekében, a reintegrációs őrizetbe helyezésről szóló bv. bírói engedélyező határozatot a látogatást biztosító bv. intézetnek meg kell küldeni.
13. A Rendelet 136/C. § (3) bekezdésében meghatározott, a bv. intézeten kívüli jogszerű tartózkodásról szóló igazolásnak tartalmaznia kell:
14. az elítélt személyes adatait;
15. a szabadon bocsátó és az elektronikus távfelügyeletet ellátó bv. intézet megnevezését, elérhetőségét;
16. a reintegrációs őrizet kezdő és lejárati napját;
17. a bv. bíró által kijelölt ingatlan címét;
18. a tartózkodásra és mozgásra vonatkozó főbb szabályokat (pl. munkahely neve és munkaidő, jelentkezési kötelezettség, a meghatározott ingatlanban való kötelező tartózkodás).
19. Az elítéltet szabadon bocsátását megelőzően a 2. melléklet szerinti általános tájékoztatóban foglaltakról és a bv. bíró határozatában foglalt egyéb magatartási szabályokról tájékoztatni kell. A nyilatkozat elítélt által aláírt egy példányát a bv. ügy iratai közé kell helyezni, másik példányát az elítélt részére át kell adni.

Amennyiben a reintegrációs őrizet leteltét követően bármely jogcímen további szabadságelvonás vár végrehajtásra, úgy ennek tényéről, a befizetés lehetőségéről, továbbá a jelentkezési kötelezettségről és elmulasztásának lehetséges büntetőjogi következményeiről az elítéltet különös körültekintéssel kell kioktatni.

1. Amennyiben a tartózkodásra kijelölt ingatlan más megyében van, a bv. bírót a reintegrációs őrizetre vonatkozó döntéshozatal előtt tájékoztatni szükséges arról, hogy engedélyezés esetén az elítélt átszállítása, továbbá a távfelügyeleti eszköz programozása, tesztelése legkevesebb három munkanapot vesz igénybe a következő körszállítástól számítva.
2. Amennyiben a 20. pontban foglalt tájékoztatás után a bv. bíró az abban foglaltaknál korábbi kezdőnapot határoz meg, a jogszabályokban előírtakat soron kívül végre kell hajtani, indokolt esetben a célintézet előzetes tájékoztatása és a vonatkozó egyéb intézkedések együttes megtétele mellett célszállítás foganatosításával.
3. Abban az esetben, ha a bv. bíró vagy a törvényszék másodfokú tanácsa nem jelöli meg a reintegrációs őrizet kezdő vagy befejező időpontját, annak pontosítása céljából soron kívül meg kell keresni. Az egyeztetésről írásos feljegyzést kell készíteni.
4. A reintegrációs őrizetbe helyezett elítélt részére szabadon bocsátásakor dokumentáltan át kell adni a bv. bírói végzést – ha az eredeti példány nem áll még rendelkezésre a másolati példányt –, a magatartási szabályokról szóló írásos tájékoztatót és a bv. intézeten kívüli jogszerű tartózkodásról szóló igazolást. A kapcsolattartás céljából megadott telefonszámot ismételten egyeztetni kell.

Ha az elítélt a reintegrációs őrizetbe helyezésről szóló határozatban foglalt magatartási szabályok módosítását kezdeményezi, azt írásban kell előterjesztenie a szabadon bocsátó bv. intézetnek. Amennyiben a magatartási szabályok megváltoztatását a bv. intézetnek telefon útján jelenti be, fel kell hívni a figyelmét az írásos előterjesztés megtételére, amelyről feljegyzést kell készíteni és dokumentáltan rögzíteni kell a nyilvántartási rendszerben. A beérkező kérelmet a nyilvántartási szakterület soron kívül továbbítja a bv. bíró részére.

1. Amennyiben a feltételes szabadságra bocsátott reintegrációs őrizetbe helyezett elítélt annak kezdőnapját megelőző napon megjelenik a bv. intézetben, számára – a távfelügyeleti eszköz leadása után – át kell adni a következő napra vonatkozó szabadulási igazolást, majd el kell bocsátani az intézetből.

**III. FEJEZET**

**A bv. pártfogó felügyelő feladatai**

1. Az ingatlan alkalmasságára és a távfelügyeleti eszköz alkalmazhatóságára irányuló felmérés foganatosítása és a környezettanulmány elkészítése érdekében, a bv. pártfogó felügyelő a Pártfogó Felügyelői Szolgálat tevékenységéről szóló 8/2013. (VI. 29.) KIM rendelet (a továbbiakban: Pfr.) 62/C. § (2) bekezdésben meghatározott személlyel (a továbbiakban: kontaktszemély) köteles felvenni a kapcsolatot. Amennyiben az előzetesen egyeztetett időpontban a kontaktszemély nem jelenik meg, azonban utólag távollétét igazolja, a bv. pártfogó felügyelő újabb időpontot köteles megjelölni a felmérés végrehajtása céljából. Ha az ingatlan megtekintése és a felmérés elvégzése a kontaktszemély távolléte miatt ismételten akadályba ütközik, a bv. pártfogó felügyelő a továbbiakban a vizsgálatot nem köteles lefolytatni.
2. A bv. pártfogó felügyelő a felmérés eredményéről a 3. melléklet szerint jegyzőkönyvet készít.
3. A felmérés alapján nem alkalmas az ingatlan, vagy a távfelügyeleti eszköz alkalmazhatósága kizárt, ha:
4. az ingatlanban nem áll rendelkezésre elektromos hálózat és emiatt a távfelügyeleti eszköz feltöltése nem biztosítható;
5. nem áll rendelkezésre a távfelügyeleti eszköz adatforgalmazásához szükséges hálózati lefedettség és jelerősség az ingatlan valamennyi helyiségében;
6. az elítélt által megjelölt kontaktszemély vagy az ingatlanban életvitelszerűen tartózkodók bármelyike kriminológiai szempontból veszélyezteti a reintegrációs őrizetbe helyezendő elítélt eredményes reintegrációját.

28. Az ingatlan elhelyezkedése szerint illetékes bv. intézet a felmérésről készült jegyzőkönyvet soron kívül köteles megküldeni a fogva tartó bv. intézet parancsnokának.

1. Az ingatlan alkalmasságáról készült jegyzőkönyv tartalmát, annak írásba foglalását követő három munkanapon belül az elítélttel ismertetni kell. Ha az ingatlan alkalmatlan a reintegrációs őrizet végrehajtására, az elítélt a Rendelet 136/A. § (7) bekezdése szerint jogosult eljárni. Ha az elítélt által megjelölt második ingatlanban végzett felmérés eredménye ismételten alkalmatlan minősítésű, a bv. intézet a Rendelet 136/A. § (8) bekezdése szerint köteles eljárni.
2. Az elítélt által megjelölt ingatlan elhelyezkedése szerint illetékes bv. intézet parancsnoka által kijelölt bv. pártfogó felügyelő, a Bv. tv. 187/B. § (1) bekezdése szerinti megkeresés alapján a környezettanulmányt a Pfr. 62/C. § (3)-(6) bekezdésére figyelemmel a 4. melléklet szerint készíti el, amennyiben a felmérés alapján az elítélt által megjelölt ingatlan alkalmas, és a távfelügyeleti eszköz alkalmazhatósága nem kizárt.
3. A fogva tartó bv. intézet az ingatlan alkalmasságának, a távfelügyeleti eszköz alkalmazhatóságának felmérésére, valamint a környezettanulmány elkészítésére vonatkozó írásos utasításához köteles csatolni az elítélt bv. pártfogó felügyelő általi meghallgatásáról készült jegyzőkönyvet, amelyet az elítélt által megjelölt ingatlan elhelyezkedése szerint illetékes bv. intézet parancsnoka által kijelölt bv. pártfogó felügyelő köteles figyelembe venni. A környezettanulmányt a Bv. tv. 187/B. § (3) bekezdésében foglalt határidőre kell elkészíteni. Az ingatlan elhelyezkedése szerint illetékes bv. intézet az elkészült környezettanulmányt soron kívül köteles megküldeni a fogva tartó bv. intézet parancsnokának, amelyhez – amennyiben még nem állt rendelkezésre – csatolni kell a felmérés vagy a környezettanulmány elkészítése során, a tulajdonos vagy bérlő által bv. pártfogó felügyelőnek átadott befogadó nyilatkozatot.
4. A helyszíni felmérést és a környezettanulmányt minden esetben a bv. szervezetre utaló jelzések nélküli gépjárművel – és amennyiben a bv. intézet hivatásos állományú tagja is jelen van – polgári öltözetben kell végrehajtani.
5. Az elítélt kérelmére induló eljárásban a Bv. tv. 187/B. § (5) bekezdésében foglaltak az irányadóak azzal, hogy ha a bv. bíró indokoltnak tartja az elítélt által megjelölt ingatlan felmérését és környezettanulmány elkészítését, a bv. pártfogó felügyelő a 25-32. pontokban foglaltak szerint köteles eljárni.
6. A bv. intézet kijelölt bv. pártfogó felügyelője a reintegrációs őrizetbe helyezés engedélyezéséről szóló bv. bírói határozat kézhezvételét követően, a szabadítást megelőzően tájékoztatja az elítéltet:
7. a Pfr. 62/C. § (9) bekezdésében foglaltakról;
8. személyéről és elérhetőségéről;
9. a kapcsolatfelvétel módjáról;
10. az általa nyújtott, az elítélt eredményes reintegrációját elősegítő támogatás formáiról.
11. A tájékoztatásról jegyzőkönyvet kell felvenni az 5. melléklet szerint, amelynek egy példányát a reintegrációs őrizetbe helyezett elítélt részére kell átadni. A jegyzőkönyvet az elítéltnek is alá kell írnia. Abban az esetben, ha a reintegrációs őrizet végrehajtására kijelölt ingatlan nem a reintegrációs őrizetbe helyezett elítélt tulajdona, a bv. pártfogó felügyelő a jegyzőkönyv egy példányát köteles megküldeni a kontaktszemélynek.
12. Az ellenőrzés gyakoriságára vonatkozóan a Pfr. 62/C. § (8) bekezdésében foglaltak az irányadóak azzal, hogy ha a Bv. tv. 187/D. § (2) bekezdése szerint illetékes bv. pártfogó felügyelő azt tapasztalja, hogy az elítélt a reintegrációs őrizet egyes szabályait megszegi, azonban az még nem teszi indokolttá a reintegrációs őrizet megszüntetésének kezdeményezését; vagy az elítélt élethelyzetében olyan változás áll be, amely miatt fokozott reintegrációs célú támogatásra szorul, úgy az ellenőrzések gyakoriságát fokoznia kell.
13. A Bv. tv. 187/D. § (2) bekezdésében meghatározott szempontok végrehajtásán túlmenően, az ellenőrzések során a bv. pártfogó felügyelőnek a kontroll és a támogató funkciót a szükséges mértékű arányok megtartása mellett kell érvényesítenie. Az ellenőrzések befejezésekor annak tapasztalatairól az elítéltet tájékoztatni kell. A tájékoztatásban a bv. pártfogó felügyelőnek ki kell térnie a reintegrációs folyamat értékelésére is.
14. Az elítéltet megilletik azok a támogatási formák, amelyeket a bv. pártfogó felügyelő a reintegrációs gondozás során a Pfr. 62/E. § (4) bekezdés a), b) és c) pontjaiban foglaltak szerint az elítélt részére biztosít. Indokolt esetben a bv. pártfogó felügyelő az elítélt társadalomba történő sikeres visszailleszkedésének elősegítése érdekében a vele együttműködő helyi önkormányzatok, munkáltatók, karitatív és öntevékeny szervezetek tevékenységét koordinálja.
15. Az ellenőrzés tapasztalatairól a bv. pártfogó felügyelő öt munkanapon belül készíti el a jelentést. Abban az esetben, ha az ellenőrzés során megállapításra kerül, hogy az elítélt a reintegrációs őrizet végrehajtása alól szándékosan kivonja magát, vagy a távfelügyeleti eszközt szándékosan megrongálta vagy eltávolította, vagy a bv. bíró által előírt magatartási szabályokat súlyosan megszegte, a bv. pártfogó felügyelő a jelentését soron kívül köteles elkészíteni és a bv. intézet parancsnoka útján haladéktalanul továbbítani a bv. bírónak. A bv. bíró által előírt magatartási szabályok megszegésén túlmenően, súlyos magatartási szabályszegésnek minősül különösen, ha az elítélt:
    1. magatartása a reintegrációs célokkal nem összeegyeztethető;
    2. a bv. bíró által előírt magatartási szabályokat megtartja, de életvitele, magatartása megbotránkozást vált ki a lakókörnyezetében;
    3. magatartása veszélyezteti a vele közös háztartásban életvitelszerűen tartózkodókat vagy fennáll a családon belüli erőszak kockázata;
    4. rendszeresen leittasodik vagy kábító hatású szereket fogyaszt;
    5. ismétlődő jelleggel, sorozatosan zónasértést követ el;
    6. az a.)-e.) pontokban foglaltak elkövetése miatt vele szemben rendőri intézkedés válik szükségessé.
16. Az elektronikus távfelügyeleti eszköz működését biztosító rendszer létesítésének és üzemeltetésének, az elektronikus távfelügyeleti eszköz alkalmazásának, továbbá a büntetés-végrehajtási szervezet, valamint a rendőri szerv ezzel kapcsolatos feladatának részletes szabályairól szóló 10/2015. (III. 30.) BM rendelet 6. § (7) bekezdésében foglalt, nem szabotázs jellegű jelzések kivizsgálása elsődlegesen a bv. intézet technikai központjának (a továbbiakban: intézeti ügyelet) a feladata. Ennek keretében köteles telefon útján az elítélttel felvenni a kapcsolatot és tájékoztatást kérni a jelzés okáról. Ha többszöri próbálkozás ellenére nem sikerül telefon útján az elítélttel való kapcsolatfelvétel, hivatali munkaidőben értesíti a bv. pártfogó felügyelőt, aki személyesen ellenőrzi az elítéltet. A személyes ellenőrzés végrehajtására kizárólag a bv. pártfogó felügyelő hivatali munkaidejében kerülhet sor. Az ellenőrzés eredményéről annak végrehajtását követően a bv. pártfogó felügyelő soron kívül köteles értesíteni az intézeti ügyeletet. Ha az ellenőrzés során megállapítást nyer, hogy az elítélt a magatartási szabályokat súlyosan megszegte, vagy a távfelügyeleti eszközt szándékosan megrongálta, vagy eltávolította és kivonta magát a végrehajtás alól, a bv. pártfogó felügyelő a bv. intézet parancsnoka útján haladéktalanul kezdeményezi a bv. bíró intézkedését.
17. Hivatali munkaidőn kívül, ha nem sikerül telefon útján az elítélttel való kapcsolatfelvétel, és a távfelügyeleti eszköz nem rendeltetésszerű működésére és a meghatározott magatartási szabályok megszegésére vonatkozó jelzések értékelése alapján további intézkedések foganatosítása indokolt, vagy ha a szabotázs jellegű cselekmény elkövetése egyértelműen megállapítható, az intézeti ügyelet haladéktalanul értesíti az ingatlan területi elhelyezkedése szerint illetékes megyei (fővárosi) rendőr-főkapitányság tevékenység-irányítási központját. A megtett intézkedésekről az intézeti ügyelet a következő munkanapon hivatali munkakezdéskor köteles tájékoztatni a bv. pártfogó felügyelőt.
18. A Rendelet 136/E. § (1) bekezdésében meghatározott esetekben a bv. pártfogó felügyelő az összefoglaló jelentésben a Pfr. 62/C. § (10) bekezdésében foglaltakon túlmenően bemutatja és értékeli különösen:
19. az elítélt együttműködési készségét;
20. motivációját;
21. a bűnismétlési kockázat mértékét;
22. a reintegrációs folyamat eredményét.
23. Ha az elítélt feltételes szabadságra bocsátásának engedélyezését a bv. pártfogó felügyelő az ellenőrzése tapasztalatai alapján javasolja, ugyanakkor úgy ítéli meg, hogy az elítélt életvitelének további figyelemmel kísérése, így irányítása és ellenőrzése szükséges, összefoglaló jelentésében javaslatot tesz a pártfogó felügyelet elrendelésére. A pártfogó felügyelet eredményes végrehajtása céljából, az elítélt társadalmi reintegrációja elősegítésére a bv. pártfogó felügyelő külön magatartási szabályok előírását kezdeményezheti. A tervezett magatartási szabályokról az elítéltet tájékoztatni kell, egyben nyilatkoztatni arról, hogy azok megtartását vállalja-e és képes-e teljesíteni. A nyilatkozatot az összefoglaló jelentéshez csatolni kell.
24. Ha a bv. bíró engedélyezte az elítélt feltételes szabadságra bocsátását és elrendelte az elítélt pártfogó felügyeletét, a bv. pártfogó felügyelő megkezdi a pártfogó felügyelet végrehajtásának előkészítését.
25. Fiatalkorú elítélt esetében a bv. pártfogó felügyelő a Rendelet 158. §-a alapján köteles eljárni. A környezettanulmány elkészítésekor, a fiatalkorúval együtt élő szülőt vagy gyámot, ennek hiányában a gondozót is meg kell hallgatni.
26. A fiatalkorú ügyében hivatalból, a kérelemre, vagy a védő által indított eljárás kézhezvételét követően a bv. pártfogó felügyelő köteles felvenni a kapcsolatot az elítélt lakóhelye vagy tartózkodási helye szerint illetékes gyermekjóléti szolgálattal, a járási gyámhivatallal, továbbá a kormányhivatal gyermek- és ifjúságvédelmi koordinátorával, amelynek során tájékozódik az elítélt esetleges korábbi gondozásának, védelembe, valamint nevelésbe vételének tapasztalatairól.
27. A Bv. tv. 187/E. § (1) bekezdés b) pontjában foglalt esetben a bv. pártfogó felügyelő soron kívül kezdeményezi a reintegrációs őrizet megszüntetését. Erre irányuló összefoglaló jelentését a bv. intézet parancsnokának továbbítja. Az összefoglaló jelentésben a bv. pártfogó felügyelő köteles részletesen bemutatni az általa végzett ellenőrzések során feltárt tapasztalatokat és az azokat alátámasztó dokumentumokat csatolni.
28. Ha a reintegrációs őrizet azért fejeződik be, mert a tartama letelt, a bv. pártfogó felügyelő az utolsó ellenőrzésekor felhívja az elítélt figyelmét a Rendelet 136/F. § (3) bekezdésében foglalt kötelezettsége teljesítésére. Amennyiben az elítélt a szabadulása napján a bv. intézetnél történő jelentkezési kötelezettségének nem tesz eleget, a bv. pártfogó felügyelő a Rendelet 136/F. § (5) bekezdésében foglaltak szerint hivatali munkaidőben köteles intézkedni. Amennyiben az elítélttel való személyes kapcsolatfelvétel eredményre vezet, a távfelügyeleti eszköz átvételéről a bv. pártfogó felügyelő veszi fel a jegyzőkönyvet, amelyben rögzíti annak meglétét, állapotát, és az esetleges károkozás tényét. A távfelügyeleti eszköz ingatlanban történő átvételére minden esetben legkevesebb plusz egy fő, a távfelügyeleti eszköz eltávolítására kiképzett személyi állományú tag jelenlétében kerülhet sor az eszköz szakszerű eltávolítására. A távfelügyeleti eszközt és a jegyzőkönyvet a bv. pártfogó felügyelő köteles az átvétel napján a bv. intézethez eljuttatni.

**IV. FEJEZET**

**Az informatikai szakterület feladatai**

1. A BvOP Informatikai Főosztálya a Nemzeti Távközlési Gerinchálózaton kialakítja a BvOP és az Országos Rendőr-főkapitányság (a továbbiakban: ORFK) között a biztonságos informatikai összeköttetést, amelyen elérhető az elektronikus távfelügyeleti rendszer központi szoftvere.
2. A hozzáférések kezelésére (új felvitel, módosítás, törlés) vonatkozó kéréseket a BvOP Informatikai Főosztálya a beérkezést követő 5 munkanapon belül továbbítja a távfelügyeleti rendszert üzemeltető Geoview System Kft. részére.
3. A távfelügyeleti eszköz bv. intézetek közötti elosztását – a Fogvatartási Ügyek Szolgálatával történt egyeztetés alapján – a BvOP Informatikai Főosztálya koordinálja.

A rendelkezésre álló távfelügyeleti eszközök mennyiségétől függően törekedni kell a felhasználással arányos elosztására, továbbá a javítási tartalék biztosítására.

1. A távfelügyeleti eszköz meghibásodását a bv. intézet köteles jelenteni a BvOP Informatikai Főosztálya, valamint a BvOP Főügyeletese részére. A meghibásodott eszközök javíttatását a BvOP Informatikai Főosztálya koordinálja.
2. A reintegrációs őrizet elrendelését követően a bv. bíró határozatában meghatározott kezdőnap előtt a bv. intézet személyi állományának kijelölt, az ehhez szükséges elméleti és gyakorlati ismeretekkel rendelkező tagja előkészíti a távfelügyeleti eszközt a használatba vételre, beállítja az elektronikus távfelügyeleti rendszerben a bv. bíró által meghatározott magatartási szabályokat, valamint – a magatartási szabályokat előíró bv. bírói határozat változása esetén – elvégzi a szükséges módosításokat.
3. A bv. bíró reintegrációs őrizet végrehajtására vonatkozó határozatát soron kívül, legkésőbb a beérkezést követő munkanapon át kell adni a távfelügyeleti rendszert kezelő személynek. Amennyiben az elrendelt módosítások a rendszer alaptulajdonságai miatt abban nem rögzíthetőek, vagy rögzítésük ellehetetlenítené a távfelügyelet végrehajtását, erről a nyilvántartási szakterületen keresztül haladéktalanul tájékoztatni kell a bv. bírót, kérve a határozat megváltoztatását.

A bv. intézet személyi állományának kijelölt, oktatásban részesült tagja rögzíti a távfelügyeleti eszközt az elítéltre.

1. A reintegrációs őrizet megszűnése esetén, amennyiben az elítélt jelentkezik a bv. intézetben, a távfelügyeleti eszközt a kijelölt személy eltávolítja az elítéltről és elvégzi a távfelügyeleti rendszerben az ezzel kapcsolatos feladatokat. Amennyiben az elítélt nem jelentkezik a bv. intézetben, a megszüntetéssel kapcsolatos feladatokat a bv. pártfogó felügyelővel együttműködve kell végrehajtani.
2. A reintegrációs őrizetben lévő elítélt szabadításakor a leszerelt távfelügyeleti eszközöket alkalmassá kell tenni az ismételt alkalmazásra.
3. A távfelügyeleti eszköz kijelölt területen történő tesztelésének minden esetben meg kell történnie legkésőbb a felhelyezés előtti munkanapon. A tesztelés megkezdését – annak végrehajtását megelőzően legalább kettő órán belül – a BvOP Főügyeletesének jelenteni kell. A számítógépes felületen megjelenő üzenetek formájából egyértelműen ki kell derülnie, hogy tesztelésről van szó, nem éles üzemű működtetésről.
4. A távfelügyeleti eszközt minden esetben feltöltött állapotban kell felhelyezni, azt – és a későbbi eltávolítást – kizárólag az elítélttel azonos nemű személyi állományú tag végezheti el. Ennek érdekében szükséges a feladatok végrehajtásába bevonható női és férfi állományi tagok részére a megszerzett ismeretek – dokumentált – átadására intézkedni. A feladatellátás folyamatossága érdekében a biztonsági tisztek (biztonsági főfelügyelők) oktatását végre kell hajtani. A távfelügyeleti eszköz tényleges alkalmazását és az eszköz levételét – azok megkezdése előtti munkanapon – jelenteni kell a BvOP Főügyeletesének.
5. Ha az elítélt önállóan vagy hozzátartozói révén jut el a számára meghatározott helyszínre, fel kell szólítani, hogy érkezéskor telefonon jelentkezzen az intézeti ügyeletnél.

Amennyiben az elítéltet a bv. intézet szállítja a számára meghatározott helyszínre, a távfelügyeleti eszköz működését a kijelölt ingatlan közvetlen közelében ismét ellenőrizni szükséges.

1. A bv. intézet részére rendelkezésre bocsátott, de még használatba nem vett távfelügyeleti eszközök karbantartását rendszeresen el kell végezni. A haladéktalan beüzemelés biztosítása érdekében minden bv. intézet saját hatáskörben szabályozza azt a készenléti kontingenst, amit feltöltött állapotban tart. Az ezen felüli eszközök tárolását, töltését a 6. melléklet szerinti gyártói ajánlásoknak megfelelően kell végrehajtani. A hosszabb távú reintegrációs őrizet időtartama alatt a bv. pártfogó felügyelő mellett időszakosan az eszköz technikai ellenőrzésére alkalmas személyi állományú tag is köteles részt venni a helyszíni vizsgálaton.

**V. FEJEZET**

**A biztonsági szakterület feladatai**

1. Az elítélttel szemben a távfelügyeleti eszköz biztonsági intézkedésként történő alkalmazása során a büntetés-végrehajtási szervezet Biztonsági Szabályzatának 170-177. pontjaiban, valamint a tesztelésre, működtetésre vonatkozóan a IV. fejezetben meghatározott szabályokat kell alkalmazni.
2. A távfelügyeleti eszköz biztonsági intézkedésként akkor alkalmazható, ha annak feltételei adottak és a magatartási szabályokat megsértő elítélttel szemben az elrendelő bv. intézet hatékony intézkedéseket tud foganatosítani. Ennek érdekében a bv. intézet parancsnokának, valamint a BFB-nek a távfelügyeleti eszköz alkalmazására vonatkozó döntése előtt a szakutasítás 27. pontjában foglaltak eredményét köteles figyelembe venni, továbbá fel kell venni a kapcsolatot az elítélt várható tartózkodási helye szerint illetékes bv. intézettel és általános rendőrségi feladatok ellátására létrehozott szervvel (továbbiakban: rendőri szerv).
3. A bv. intézet az elítélt tervezett tartózkodási helye szerint illetékes rendőri szervet a távfelügyeleti eszköz felhelyezését megelőző 5 napon belül tájékoztatni köteles.
4. A távfelügyeleti eszköz alkalmazásának előkészítése és végrehajtása során az érintett bv. intézetek kötelesek egymással, valamint a BvOP Főügyeletesével együttműködni. Annak során a Biztonsági Szabályzatban meghatározott adminisztratív és jelentési kötelezettségeket mind a biztonsági intézkedés, mind a reintegrációs őrizet esetén be kell tartani, továbbá a távfelügyeleti eszköz alkalmazásával összefüggő szolgálati feladatokat, intézkedéseket (felhelyezés, eltávolítás, szabotázs, kijelölt terület elhagyása stb.) a Biztonsági Szabályzat 1. függelékének *„A szolgálat alatt történt események”* rovatában rögzíteni szükséges.
5. A bv. intézet ügyeletére beérkező, a magatartási szabályok megsértésére utaló jelzések kiváltó okainak kivizsgálása a bv. intézet parancsnokának intézkedésében meghatározott szabályok szerint a bv. intézet biztonsági tisztje, valamint a bv. pártfogó felügyelő kötelessége.

Ennek érdekében a beérkező jelzéseket a technikai rendszert kezelő személyi állományi tag folyamatosan értékeli, amennyiben rendellenességet tapasztal, azt haladéktalanul jelenti a szolgálati elöljárójának.

1. A bv. intézet által értékelt, a magatartási szabályok megszegésének gyanúját felvető jelzések kivizsgálásának eredményéről, a bevezetett intézkedésekről, valamint az eszközök esetleges működési zavaráról a BvOP Főügyeletesének jelentést kell tenni.
2. A BvOP Főügyeletese az országos felügyeleti központ – adott bv. intézet által nem nyugtázott – jelzéseinek okát haladéktalanul megvizsgálja, utasítja az érintett biztonsági tisztet a körülmények kivizsgálására, amelynek eredményéről részére a bv. intézet soron kívül jelentést tesz.
3. A biztonsági intézkedés alóli kibúvás gyanúja esetén, valamint amennyiben bebizonyosodik, hogy az elítélt a reintegrációs őrizet hatálya alól kivonta magát – az illetékes rendőri szerv együttműködését kérve – haladéktalanul intézkedni kell az elítélt tartózkodási helyének beazonosítására, az elítélt elfogására, bv. intézetbe történő visszaszállítására.
4. A BvOP Főügyeletese az elektronikus távfelügyeleti rendszerrel összefüggésben az illetékes rendőri szervvel való kapcsolattartást és az elöljárók részére történő jelentést a vonatkozó szakutasítás rendelkezései szerint hajtja végre.

**VI. FEJEZET**

**Az egészségügyi szakterület feladatai**

1. Amennyiben az elítélt olyan krónikus megbetegedésekben szenved, amelyek gondozása, gyógykezelése során – várhatóan a reintegrációs őrizet alatt is – gyakran vagy rendszeresen szükséges orvostechnikai eszközökkel történő vizsgálatok, kezelések elvégzése, állásfoglalást kell kérni a bv. orvos útján az elítéltet gondozó szakorvostól arról, hogy a távfelügyeleti eszköz alkalmazása mellett a szükséges vizsgálatok, kezelések elvégezhetők-e.
2. A bv. intézetből történő elbocsátásakor a bv. intézet a büntetés-végrehajtási intézetekben fogvatartott elítéltek és egyéb jogcímen fogvatartottak egészségügyi ellátásáról, valamint a fogvatartottak gyógyszer- és gyógyászati segédeszköz ellátásáról szóló országos parancsnoki szakutasításokban foglaltak szerint köteles eljárni.
3. A reintegrációs őrizet hatálya alatt álló elítélt az egészségügyi alapellátásra nem a bv. intézetben, hanem a kijelölt ingatlan helye szerint illetékes település háziorvosi szolgálatánál jogosult. Amennyiben háziorvos igénybevételére kerül sor, az elítélt kötelezettsége, hogy erről a tényről a bv. intézetet előzetesen – ha ezt egészségi állapota lehetővé teszi – írásban értesítse. Ez esetben a bv. intézet soron kívül köteles intézkedni a bv. bírói engedély beszerzése iránt. Ha a háziorvosi vizsgálatot követően járó vagy fekvő beteg szakellátás válik szükségessé, erről a körülményről is köteles az elítélt értesíteni a bv. intézetet, amely köteles megtenni a szükséges intézkedéseket.
4. Sürgősségi betegellátás esetén a reintegrációs őrizet hatálya alatt álló elítélt soron kívül köteles telefonon értesíteni a szabadon bocsátó bv. intézetet. Amennyiben az elítélt magatehetetlen, úgy a vele életvitelszerűen együtt élő hozzátartozó kötelezettsége a bv. intézet értesítése, amelyhez való hozzájárulását az általa tett befogadó nyilatkozaton fel kell tüntetni.

Az elektronikus távfelügyeleti rendszer kontrollja alatt álló személy életveszélye esetén – a megfelelő egészségügyi ellátás érdekében – tanúsított cselekvések nem minősülnek a magatartási szabályok megszegésének.

1. A 72. és 73. pontban meghatározott esetekben is előfordulhat, hogy a fogvatartott számára olyan egészségügyi eszközös vizsgálatot rendelnek el, amelynek kivitelezéséhez a távfelügyeleti eszköz ideiglenes eltávolítása vagy kikapcsolása szükséges. Az elítélt – amennyiben cselekvőképes – köteles erről a tényről a bv. intézetet előzetesen értesíteni. Ez esetben a bv. intézet soron kívül köteles megtenni a szükséges biztonsági és egyéb intézkedéseket.

**VII. FEJEZET**

**Speciális feladatok**

**A reintegrációs őrizetbe helyezett elítélt**

**elhalálozása esetén teendő intézkedések**

1. A reintegrációs őrizetben lévő személy váratlan halálesetének bv. szerv számára történő ismertté válása esetén, a biztonsági tiszt az elhalálozásról azonnal köteles jelentést tenni a BvOP Főügyeletesének.
2. A bv. intézet vezetője által kijelölt személy(ek) köteles(ek) a helyszínen megjelenni, és a következő intézkedéseket végrehajtani:
3. amennyiben a lakóhely szerint illetékes rendőri és egészségügyi szervek a hivatalos halottvizsgálati eljárást befejezték, lehetőleg még a kijelölt tartózkodási helyen intézkedni kell az eszköz elhunyt elítélt végtagjáról történő eltávolítására;
4. az eltávolítást a megfelelő védő- és fertőtlenítő eszközök használatával és alkalmazásával a halottszállító vagy a rendőrorvos közreműködésével kell végrehajtani;
5. az eltávolított eszköz – műanyagzsákban történő – bv. intézetbe szállítását egészségügyi szempontból körültekintően és biztonságosan kell végrehajtani. A bv. intézetbe szállított eszköz fertőtlenítése, továbbá tárolásra történő előkészítése a bv. intézet parancsnoka által kijelölt személy feladata;
6. az eszköz eltávolításának végrehajtásáról jegyzőkönyvet kell felvenni.
7. Az eszköz eltávolításának, bv. intézetbe szállításának és további tárolásának részletszabályait a bv. intézet vezetője intézetparancsnoki intézkedésben köteles rögzíteni.
8. A helyszíni szemléről készült rendőrségi jegyzőkönyvet minden esetben be kell kérni az intézkedést végrehajtó rendőri szervtől, valamint az eszköz eltávolításának tényéről tájékoztatni kell az illetékes bv. ügyészt. Az elhalálozással kapcsolatos feladatok végrehajtása tekintetében egyebekben a Rendelet 147. §-ában foglaltak az irányadóak.

**A reintegrációs őrizet alatt bekövetkező technikai üzemzavar**

**esetén teendő intézkedések**

1. Amennyiben a reintegrációs őrizetben lévő személy nyomon követésének, ellenőrzésének lehetősége bármilyen technikai probléma miatt huzamosabb ideig fennáll, e tényről a bv. intézetnek azonnal tájékoztatnia kell a BvOP Főügyeletesét, az illetékes rendőri szerveket és a bv. pártfogó felügyelőt. A BvOP Főügyeletese a hiba elhárításáig köteles a bv. intézetet terhelő rendszer-felügyeleti feladatokat ellátni.
2. A technikai probléma bekövetkezése után a bv. intézet köteles telefonon ellenőrizni a reintegrációs őrizetben lévő elítéltet, és kérelemmel kell fordulnia a területileg illetékes rendőri szerv részére a helyszíni ellenőrzés lebonyolítása érdekében. A 24 órát meghaladó technikai üzemzavar esetén a BvOP illetékes szakterületi vezetője dönt az intézkedések rendjéről.
3. Ha a reintegrációs őrizetet engedélyező bv. bírói határozatban foglalt kezdőnapon üzemzavar áll fenn, az elítélt annak elhárításáig nem helyezhető reintegrációs őrizetbe. Az akadályról a bv. bírót és a bv. ügyészt haladéktalanul értesíteni kell.
4. A bv. intézet parancsnokának intézkedésben kell rögzítenie a technikai problémák időszaka alatti teendők, ellenőrzések részletszabályait, a lebonyolítások rendjét.

**VIII. FEJEZET**

**Záró rendelkezések**

1. Az elektronikus távfelügyeleti rendszer működtetéséhez szükséges helyi feltételeket a bv. intézet parancsnoka biztosítja.
2. A bv. intézetek a szakutasítás hatálybalépését követő 15 napon belül a helyi intézkedésüket kötelesek felülvizsgálni és jelen szakutasításnak megfelelően módosítani. A fővárosban működő bv. intézetek a 15. pontban foglalt együttműködési megállapodást a szakutasítás hatálybalépését követő 15 napon belül kötelesek megkötni.
3. A szakutasítás a kiadás napján lép hatályba.
4. Jelen szakutasítás rendelkezéseit a folyamatban lévő, reintegrációs őrizetbe helyezésre vonatkozó bv. intézeti kezdeményezések és elítélti kérelmek ügyintézése során is alkalmazni kell.
5. Hatályát veszti a büntetés-végrehajtási szervezet elektronikus távfelügyeleti rendszer működtetésével kapcsolatos feladatainak végrehajtásáról szóló 75/2015. (X. 6.) OP szakutasítás.

**Dr. Tóth Tamás bv. vezérőrnagy**

**országos parancsnok**

Mellékletek:

1. számú melléklet: [Nyilatkozat](http://bv.gov.hu/admin/download/9/d0/b1000/2017_04szu-m01.docx)

2. számú melléklet: [Tájékoztató és Nyilatkozat](http://bv.gov.hu/admin/download/a/d0/b1000/2017_04szu-m02.docx)

3. számú melléklet: [Jegyzőkönyv ingatlan felméréséről](http://bv.gov.hu/admin/download/b/d0/b1000/2017_04szu-m03.docx)

4. számú melléklet: [Környezettanulmány](http://bv.gov.hu/admin/download/c/d0/b1000/2017_04szu-m04.docx)

5. számú melléklet: [Bv. pártfogó felügyelői jegyzőkönyv](http://bv.gov.hu/admin/download/d/d0/b1000/2017_04szu-m05.docx)

6. számú melléklet: [A távfelügyeleti eszköz tárolása, töltése](http://bv.gov.hu/admin/download/e/d0/b1000/2017_04szu-m06.docx)